**Carta del Sant Pare Francesc**

**a tots els fidels per al mes de maig de 2020**

Benvolguts germans i germanes,

S’acosta el mes de maig, en què el poble de Déu manifesta amb intensitat particular el seu amor i devoció a la Mare de Déu. En aquest mes és tradició resar el rosari a casa, amb la família. Les restriccions de la pandèmia ens han «obligat» a posar en valor aquesta dimensió domèstica, també des d’un punt de vista espiritual.

Per això se m’ha acudit proposar-vos a tots que redescobrim la bellesa de resar el rosari a casa durant el mes de maig. Vosaltres podeu escollir, segons la situació, resar-lo junts o de manera personal, apreciant el que tenen de bo les dues possibilitats. En qualsevol cas, però, hi ha un secret per a fer-ho: la senzillesa, i és fàcil trobar, fins i tot a Internet, bons esquemes de pregària per a seguir.

A més, us ofereixo dos textos d’oracions a la Mare de Déu que podeu recitar al final del rosari, i que jo mateix diré durant el mes de maig, unit espiritualment a vosaltres. Els adjunto a aquesta carta perquè tots en pugueu disposar.

Estimats germans i germanes: Contemplar junts el rostre de Crist amb el cor de Maria, la nostra Mare, ens unirà encara més com a família espiritual i ens ajudarà a superar aquesta prova. Pregaré per vosaltres, especialment pels qui més pateixen, i vosaltres, si us plau, pregueu per mi. Us dono les gràcies i us beneeixo de cor.

*Francesc*

Roma, Sant Joan del Laterà, 25 d’abril de 2020

Festa de Sant Marc, evangelista

**Oració a Maria**

Oh Maria,  
tu resplendeixes sempre en el nostre camí  
com un signe de salvació i d’esperança.  
A vós ens encomanem, Salut dels malalts,  
que al peu de la creu vas ser associada al dolor de Jesús,  
mantenint ferma la teva fe.

Vós, salvació del poble romà,  
sabeu allò que necessitem  
i estem segurs que ens ho concedireu  
perquè, com a Canà de Galilea,  
tornin l’alegria i la festa  
després d’aquesta prova.

Ajudeu-nos, Mare de l’Amor Diví,  
a conformar-nos a la voluntat del Pare  
i fer allò que Jesús ens dirà,  
ell que va prendre el nostre sofriment damunt seu  
i es va carregar els nostres dolors  
per a guiar-nos per mitjà de la creu,  
a l’alegria de la resurrecció. Amén.

*Sota la vostra empara ens acollim, santa Mare de Déu,  
no menyspreeu les nostres súpliques en les necessitats,  
i deslliureu-nos de qualsevol perill, oh Verge gloriosa i beneïda.*

**Oració a Maria**

«Sota la vostra empara ens acollim, santa Mare de Déu.»

En la dramàtica situació actual, plena de sofriments i d’angoixes que oprimeixen tot el món, acudim a vós, Mare de Déu i Mare nostra, i busquem refugi sota la vostra protecció.

Oh Verge Maria, gireu envers nosaltres els vostres ulls misericordiosos en aquesta pandèmia de coronavirus, i consoleu els qui es troben confosos i ploren per la pèrdua dels seus éssers estimats, a vegades enterrats d’una manera que fereix l’ànima. Sostingueu aquells que estan angoixats perquè, per evitar el contagi, no poden estar a prop de les persones malaltes. Infoneu confiança als qui viuen en el temor d’un futur incert i de les conseqüències en l’economia i en el treball.

Mare de Déu i Mare nostra, imploreu al Pare de misericòrdia que aquesta dura prova acabi i que tornem a trobar un horitzó d’esperança i de pau. Com a Canà, intercediu davant el vostre Fill diví, demanant-li que consoli les famílies dels malalts i de les víctimes, i que obri els seus cors a l’esperança.

Protegiu els metges, els infermers, el personal sanitari, els voluntaris que en aquest període d’emergència combaten en primera línia i arrisquen les seves vides per salvar-ne d’altres. Acompanyeu el seu esforç heroic i concediu-los força, bondat i salut.

Resteu al costat dels qui assisteixen, nit i dia, els malalts, i dels preveres que, amb sol·licitud pastoral i compromís evangèlic, intenten ajudar i donar suport a tothom.

Verge santa, il·lumineu les ments dels homes i dones de ciències, per tal que trobin les solucions adequades per vèncer aquest virus.

Assistiu els líders de les nacions, perquè actuïn amb saviesa, diligència i generositat, socorrent els qui estan mancats del que és necessari per a viure, planificant solucions socials i econòmiques amb previsió i amb un esperit de solidaritat.

Santa Maria, toqueu les consciències perquè les grans sumes de diner utilitzades en la incrementació i en el perfeccionament d’armaments siguin destinades a promoure estudis adequats per a la prevenció de futures catàstrofes semblants.

Mare amantíssima, feu créixer en el món el sentit de pertinença a una única i gran família, prenent consciència del vincle que ens uneix a tots, per tal que, amb un esperit fraternal i solidari, sortim en ajut de les nombroses formes de pobresa i situacions de misèria. Animeu la fermesa en la fe, la perseverança en el servei i la constància en la pregària.

Oh Maria, Consol dels afligits, abraceu tots els vostres fills atribolats, feu que Déu ens alliberi amb la seva mà poderosa d’aquesta terrible epidèmia i que la vida pugui reprendre el curs normal amb serenitat.

Ens encomanem a vós, que brilleu en el nostre camí com a signe de salvació i d’esperança. Oh clementíssima, oh piadosa, oh dolça Verge Maria! Amén.